Diari Oficial de la Generalitat Valenciana


Sumari del DOGV 8761, del 13-03-2020 (2020/2437)

RESOLUCIÓ de 10 de març 2020, de la Presidència de la Generalitat, per la qual es modifica el sistema de provisió dels llocs de secretaria, oficialia major i vicesecretaria de la Diputació Provincial de València.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8761

Data del DOGV
:   13-03-2020

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2020/2437


Data del document
:   10-03-2020

Organisme emissor
:   Presidència de la Generalitat

Tipus de document
:   Resolució

Descriptors 

:   * personal
    * concurs administratiu

RESOLUCIÓ de 10 de març 2020, de la Presidència de la Generalitat, per la qual es modifica el sistema de provisió dels llocs de secretaria, oficialia major i vicesecretaria de la Diputació Provincial de València. [2020/2437]  
Per mitjà de la Resolució de data 8 de febrer de 2018, de la Presidència de la Generalitat, publicada en el Diari Oficial de la Generalitat Valenciana de data 9 de febrer de 2019, es va modificar la classificació dels llocs de secretaria i oficialia major de la Diputació Provincial de València del sistema de lliure designació al sistema de concurs de mèrits entre el personal funcionari d'Administració local amb habilitació de caràcter nacional, pertanyent a la subescala de secretaria, categoria superior.   
L'apartat quart d'aquesta resolució estableix que els canvis en el sistema de provisió d'aquests llocs no afecten les persones que els estigueren exercint definitivament, per la qual cosa les persones titulars poden romandre en els seus llocs fins al seu cessament en la lliure designació. En l'actualitat, les persones titulars dels llocs de secretaria i oficialia major continuen ocupant aquests llocs.   
Posteriorment, en data 27 de febrer de 2018, el Ple de la Diputació va adoptar, entre d'altres, l'acord de crear, en la relació de llocs de treball, el lloc de vicesecretaria, i va establir, com a sistema de provisió, el concurs de mèrits, i, com a conseqüència d'això, es va aprovar la Resolució de data 19 d'octubre de 2018, de la Presidència de la Generalitat, publicada en el Diari Oficial de la Generalitat Valenciana de data 24 d'octubre de 2018, per la qual es va classificar el lloc de vicesecretaria de la Diputació Provincial de València en classe primera, que va quedar reservat a personal funcionari d'Administració local, amb habilitació de caràcter nacional, pertanyent a la subescala de secretaria, categoria superior. Cal assenyalar que, en l'actualitat, el lloc de vicesecretaria manca de titular i està proveït temporalment pel sistema de comissió de serveis.   
Segons el certificat de la Secretaria, el Ple de la Diputació de València va adoptar, en data 22 d'octubre de 2019, l'acord de modificar la relació de llocs de treball de la Diputació de València, pel que fa a la forma de provisió dels llocs de personal funcionari amb habilitació nacional, secretaria, oficialia major i vicesecretaria, en el sentit de canviar la seua forma de provisió, que passa del concurs de mèrits al sistema de lliure designació, la qual cosa es justifica en aquest certificat en el fet que «es prefereix la lliure designació perquè la Diputació, en aprovar per acord plenari les bases de la convocatòria, pot decidir quins són els fets i condicions que, des de la perspectiva dels interessos generals, resulten més idonis o convenients per al millor exercici del lloc...».   
  
En data 28 d'octubre de 2019, va tindre entrada en la Direcció General d'Administració Local la notificació del certificat de l'Acord plenari en sol·licitud de la modificació en la classificació dels llocs de treball indicats en el sentit de modificar la forma de provisió d'aquests llocs pel sistema de lliure designació.  
Per mitjà d'un escrit de la Presidència de la Diputació Provincial de València, de data 19/02/2020, amb registre d'entrada el 21/02/2020, se sol·licita, davant l'òrgan directiu autonòmic competent, aquesta modificació en la forma de provisió dels esmentats llocs.  
Segons el certificat de la Secretaria de data 28 d'octubre de 2019, consta el compliment del tràmit d'audiència a les persones interessades.  
  
Consta en l'expedient la publicació de l'anunci sobre aprovació de l'Acord plenari esmentat en el Butlletí Oficial de la Província de València, número 211, de data 4/11/2019.  
L'apartat 6 de l'article 92 bis de la Llei 7/1985, de 2 d'abril, reguladora de les bases del règim local, així com l'article 27 del Reial decret 128/2018, de 16 de març, pel qual es regula el règim jurídic dels funcionaris d'Administració local amb habilitació de caràcter nacional, disposen que els llocs de treball reservats a funcionaris i funcionàries d'Administració local amb habilitació de caràcter nacional es proveiran per concurs de mèrits, que serà el sistema normal de provisió.  
  
Excepcionalment, els llocs de treball reservats a funcionaris d'Administració local amb habilitació de caràcter nacional podran cobrir-se pel sistema de lliure designació entre personal funcionari de la subescala i categoria corresponent, en els supòsits previstos en l'article 92 bis de la Llei 7/1985, de 2 d'abril, reguladora de les bases del règim local.  
  
L'article 45.2 del Reial decret 128/2018, de 16 de març, pel qual es regula el règim jurídic dels funcionaris d'Administració local amb habilitació de caràcter nacional, disposa que l'opció pel sistema de lliure designació requereix la modificació prèvia en aquest sentit de la corresponent relació de llocs de treball, i comunicació a l'òrgan competent de la comunitat autònoma als efectes de classificació del sistema de provisió.  
La disposició addicional primera del Reial decret 128/2018, de 16 de març, disposa que les modificacions en la classificació o forma de provisió dels llocs efectuades a l'empara d'aquest reial decret no afectaran les destinacions dels qui els exerciren amb caràcter definitiu.  
  
Vistos els antecedents indicats, i en virtut del que disposen els articles 164.1 i 170.2 de la Llei 8/2010, de 23 de juny, de la Generalitat, de règim local de la Comunitat Valenciana, així com l'article 6 del Decret 32/2013, de 8 de febrer, del Consell, pel qual es regula el règim jurídic del personal funcionari amb habilitació de caràcter estatal en l'àmbit territorial de la Comunitat Valenciana, i de conformitat amb la Resolució de 19 de juliol de 2019, del president de la Generalitat, per la qual delega per a determinades atribucions diferents òrgans de la Presidència (DOGV núm. 8596, de 22/07/2019), resolc:  
  
Primer  
Modificar el sistema de provisió dels llocs de secretaria i oficialia major, pertanyents a la Diputació Provincial de València, actualment establit per concurs, al sistema de lliure designació entre personal funcionari d'Administració local amb habilitació de caràcter nacional pertanyent a la subescala de secretaria, categoria superior.  
  
  
Segon  
Modificar el sistema de provisió del lloc de vicesecretaria, pertanyent a la Diputació Provincial de València, actualment establit per concurs, al sistema de provisió de lliure designació entre personal funcionari d'Administració local amb habilitació de caràcter nacional pertanyent a la subescala de secretaria, categoria superior.  
  
Tercer  
Els canvis del sistema de provisió d'aquests llocs no afectaran les persones que els estigueren exercint definitivament, per la qual cosa les persones titulars dels llocs de secretaria i oficialia major podran romandre en els seus llocs fins al seu cessament en la lliure designació.   
Contra aquesta resolució, que posa fi a la via administrativa, de conformitat amb el que s'estableix en l'article 114 de la Llei 39/2015, d'1 d'octubre, del procediment administratiu comú de les administracions públiques, les persones interessades podran interposar els següents recursos:  
a) Directament, un recurs contenciós administratiu davant dels jutjats contenciosos administratius de València o davant dels jutjats contenciosos administratius en la circumscripció dels quals tinga la persona demandant el seu domicili, en el termini de dos mesos comptats a partir de l'endemà de la publicació en el Diari Oficial de la Generalitat Valenciana, de conformitat amb el que disposen els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
b) Potestativament, un recurs de reposició davant del mateix òrgan que ha dictat l'acte, en el termini d'un mes a comptar de l'endemà de la publicació en el Diari Oficial de la Generalitat Valenciana, de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, tenint en compte que no és possible simultaniejar el recurs contenciós administratiu i el potestatiu de reposició.  
  
c) En el cas que la persona interessada siga una administració pública no és possible interposar un recurs en via administrativa, i això sense perjudici de la possibilitat d'efectuar el requeriment al qual es refereix l'article 44 de la Llei 29/1998, de 13 de juliol, en el termini de dos mesos comptats des de l'endemà de la publicació de la present resolució en el Diari Oficial de la Generalitat Valenciana.  
Tot això sense perjudici que les persones interessades puguen fer ús de qualsevol altra via que estimen oportuna.  
  
València, 10 de març de 2020.- El president de la Generalitat. p. d. (R 19.07.2019, DOGV de 22.07.2019), el secretari autonòmic de Promoció Institucional i Cohesió Territorial: Alfred Boix Pastor.